paragraph_text: Kosti nožja, kosti zastoplja (lat. ossa tarsalis, tarsus) su skupina sedam kosti u stopalu čovjeka između goljenične kosti (lat. tibia) i lisne kosti (lat. fibula) s jedne strane i kosti donožja s druge strane. Kosti nožja preuzimaju teret cijelog tijela, a zglobovi koje oni čine međusobno i s drugim kostima omogućuju stopalu izvršenje složenih kretnji.